
ZÁRSZÓ


ELŐSZÓ 

Kedves Olvasó!

Az Ellopott boldogság című könyvem szenvedéllyel íródott. Több évtizedes pszichológusi munkám során nagy tapasztalatra tettem szert mind a párkapcsolati, mind a szexuális problémák terén. Rengeteg párral dolgoztam, emberekkel, akik komoly párkapcsolati krízist éltek át. Akik reménytelenségben, kilátástalanságban, párkapcsolati magányban mellőzve és kiszolgáltatva érezték magukat, és nem látták a kiutat, a megoldásokat. Akik fáztak a párkapcsolatukban, pedig meg szerettek volna melegedni. 

Ez a könyv egy sorozat harmadik kötete. Az előző két kötet, az Ellopott gyermekkor és az Ellopott felnőttkor című könyveim után azt éreztem, hogy mindenképpen szeretnék egy olyan könyvet is írni, amely végigvezeti az olvasót a párkapcsolati szakaszokon, azok jellemző buktatóin és nehézségein, valamint a szexuális problémákon és azok megoldásain. Szerettem volna, ha az olvasók kapnak egy sorvezetőt ahhoz, hogy hogyan lehet tudatosan, önmagukat és a párkapcsolatukat is megértve felépíteni egy valóban egészséges párkapcsolatot és szexuális életet. Hiszen senki sem tud boldogan élni akkor, ha minden este arra gondol, hogy „nehogy kezdeményezzen a párom, mert úgysem lesz orgazmusom, és ez nagyon kellemetlen”. Akkor sem leszünk boldogok, ha azt érezzük, hogy a párunk mérföldnyi távolságra van tőlünk érzelmileg, és már szinte teljesen kiürült a kapcsolatunk, így fogalmunk sincs arról, mit tehetnénk érte. 

Talán már te is érezted azt, hogy milyen jó lett volna, ha fiatalabb korban lett volna arról tudásod, hogy mi is a receptje a boldog párkapcsolatnak. Lehet, hogy éppen olyan helyzetben vagy, amikor érteni szeretnéd az érthetetlent – a válás szélén állsz néhány gyermekkel, és éppen azon tépelődsz, hogy ha elválsz, akkor sérülnek a gyermekeid. Egyébként sem fogsz tudni megbízni senkiben, hiszen pont az az ember okozott neked csalódást, akiben eddig a legjobban bíztál. Felmerülhet benned a kérdés, vajon hogyan lehet felépíteni a csalódás után egy új kapcsolatot hittel, reménnyel, odaadással és bizalommal, izgalmas szexualitással. Az is előfordulhat, hogy a társkeresés rögös útját járod éppen, és reménytelennek érzed a helyzetedet, mert nem tudod, milyen szempontok szerint válassz új társat, hogy ne sérülj meg újra. Lehetséges, hogy éppen ezért félsz elköteleződni, mert már néhányszor megsebződtél, és nem hiszed el, hogy szerethető vagy, azt pedig végképp nem tudod elképzelni, hogy rád is vár még egy társ, akivel boldogan élhetsz majd. Hány olyan bizalommal teli kapcsolat ment egyik napról a másikra tönkre, sokszor érthetetlenül, amibe rengeteg energiát fektettél, és mégis zátonyra futott!

Elképzelhető, hogy a legelső kapcsolatra vársz, éppen ezért lehet, hogy még egyáltalán nem volt szexuális kapcsolatod, és nincsenek támpontjaid ahhoz, hogy jól tájékozódj a szexuális élet rögös útjain. Talán félsz a szexuális élményektől is, mert már volt olyan partnered, aki szexuálisan kihasznált, vagy nem figyelt az igényeidre. Felmerülhet a kérdés benned, hogy miért választottál ilyen partnert, amikor a kapcsolat elején egészen más személyiséget láttál. Lehet, hogy hibáztatod és marcangolod önmagad azért, mert egyszerűen félsz a párkapcsolattól, ráadásul nem láttál olyan mintázatot sem a családodban, amely reménnyel töltene el, mert mindenki elvált körülötted, vagy éppen benne rekedtek egy áldatlan kapcsolatban. 

Sok esetben látom, hogy a szexualitás még mindig óriási tabu, ezért a szexuális problémákról még a társuk előtt sem beszélnek az emberek. Pedig erre van gyógyír, lehet pszichológiai értelemben fejlődni, és szexuálpszichológus segítségével is meg lehet oldani jó néhány szexuális elakadást. De ha olyan párod volt, aki ítélkezett és bántott azért, mert például nem volt orgazmusod, vagy éppen a merevedésed nem tartott elég ideig, akkor elképzelhető, hogy félsz ismerkedni, és nehezen vagy egyáltalán nem tudsz feloldódni a szexben, ez pedig gátolja a kiegyensúlyozott párkapcsolati életet. 

Úgy érezheted, hogy az álmaid kudarcba fulladtak, és el sem tudod képzelni azt, hogy még neked is van esélyed.

Ez a könyv az életút teljes hosszában az ismerkedéstől kezdve egészen az időskorig taglalja a párkapcsolati szakaszok jellemző nehézségeit, valamint a szexuális élet buktatóit, azok okait és a problémák kezelési lehetőségeit. Írtam arról, hogyan lehet teljesen az elejéről tudatosan felépíteni a párkapcsolatot úgy, hogy elkerüljük a válást, esetleg már a válás után értsük meg azt, mit rontottunk el az előző kapcsolatunkban. Foglalkozom a társkeresés buktatóival, és támpontokat adok a jól működő szexuális élet felépítéséhez, a szexuális vágy megőrzéséhez. 

Vannak, akik kiszolgáltatottá váltak azért, mert a partnerük nem akart velük szeretkezni, és mint mindig, a szexben is a passzív fél irányít, hiszen ha ő nem hajlandó a szexre, akkor nem jön létre a közös szexuális élet. Az is lehet, hogy a közös szexuális önismeret hiánya miatt vált tabuvá a szex, és az is előfordulhat, hogy az eredeti családban azt tanultuk, hogy a szexet szégyen övezi. Dolgoztam olyan emberekkel, akik szégyellték, amikor le kellett vetkőzniük a partnerük előtt. Láttam jó néhány olyan kapcsolatot, amelyben felbukkant egy szerető, így a felek tartósan hazugságban élték a kettős életüket, de eljöttek párterápiára, mert meg szerették volna érteni, miért hoznak ilyen destruktív döntéseket. Fontos, hogy a párkapcsolatunkban meg tudjuk őrizni a szexuális szenvedélyt, hiszen enélkül előbb vagy utóbb kiüresedik a párkapcsolatunk, és eltávolodunk egymástól.

Kedves Olvasó! Két meglepetéssel is készültem. A könyvben található egy szexuális személyiségtípus teszt: ebből megtudhatjuk, hogy a szexualitás területén milyen személyiségek vagyunk, ami segít jobban megérteni azt, ahogyan megéljük a saját szexualitásunkat. A másik meglepetés a szülőknek szóló, a szexuális felvilágosítást tárgyaló melléklet: ez a könyv végén található, és segítséget nyújt abban, hogyan építsük fel a szexuális felvilágosítás feladatát. Ez a melléklet egy fontos prevenciós blokkot is tartalmaz arról, hogyan történjen helyesen a szexuális felvilágosítás, illetve hogyan óvjuk meg gyermekeinket a szexuális abúzus lehetőségétől. Ugyanis a következő generáció szexuális élete akkor is sérülhet, ha a szülők nem megfelelően beszélgetnek a gyerekekkel a testükről, a szexualitásról, vagy éppen nem megfelelően viselkednek a családban. Ha nem tartanak egészséges határokat, és nem ügyelnek arra, hogy a gyermeket ne érjék olyan szexuális impulzusok, amelyek megterhelők számukra, akkor sérül a gyermek egészséges viszonyulása a szexualitáshoz. 

Ezentúl részletesen tárgyalom a könyvben a párkapcsolati szakaszokat: a kapcsolat elejére jellemző édes szimbiózist, majd az egészséges differenciálódást és a gyakorlás fázisát, amely közel harminc évig tart, az utolsó gyermek kirepüléséig. Foglalkozom az életközépválsággal, amely mindannyiunk életében egy erős krízissel teli időszak, hiszen talajvesztettséget és az élet több területén kiüresedést élhetünk át közben. Írok az időskori krízisről, amikor úgy érezhetjük, ez a hajó elment, és már nincs időnk megtenni mindazt, amit eddig nem tettünk meg önmagunkért és a párkapcsolatunkért.

Ajánlom mindazoknak ezt a könyvet – pároknak, nőknek, férfiaknak, fiúknak, lányoknak –, akik a nagy hallgatásokat, a párkapcsolatban megélt feszültséget, az érzelemmentesen megélt hónapokat, éveket tartalmas, jókedvű, biztonságos, inspiráló kapcsolatra szeretnék cserélni, mert elegük van a hosszan tartó elégedetlenségből, az állandó feszültségből, az önszabotáló életmódból, és szeretnének kiegyensúlyozott érzelmi kapcsolatban élni, szeretnék megelőzni azokat az általánosan elkövetett hibákat, amelyek nagyon sok esetben a kapcsolat elfáradásához vezethetnek. 



Egyszer eljött hozzám egy pár, akiknek párkapcsolati problémáik voltak. Már a legelső alkalommal elmondta a hölgy, hogy gyakran érzi magát rosszul, mert a férfi viselkedése miatt féltékennyé válik. Elmesélt egy konkrét esetet, amikor sétáltak a Római-parton, Óbudán, és a sétányon egy nagydarab, erősen telt nő jött velük szemben egy szűk, piros miniruhában. A férje utánafordult, és hátulról jól megbámulta a „nagy fenekű” hölgyet.

Ezt a történetet a kliensem fájdalommal teli, könnyes szemmel mesélte el a terápián. Látszott, hogy ennek a sétának az emléke a mai napig felkavarja, és ezt a hétköznapi helyzetet nem tudja nyugvópontra hozni. Át tudtam érezni a fájdalmát, és arra gondoltam, hogy azért semmisült meg ettől az élménytől, mert ő csinosabb és szebb nőként nem tudta elérni a férjénél azt, hogy elismerje és megdicsérje, mint ahogyan valószínűleg az eredeti családjában sem táplálták az önbizalmát kislány korában. Amikor megkértem a férjét, hogy mondja el nekünk, miért bámulta meg a szemben jövő hölgyet, azt válaszolta: „Minden férfi megnézi azt, ami nagy, piros és reng!” Olyan hangnemben mondta ezt, hogy még a felesége is elnevette magát, pedig a férfi ösztönös viselkedése a feleségén kívül még sok nőnek okozott volna rossz érzéseket.



Terapeutaként mindkettőjükhöz empatikus tudtam lenni, így arra gondoltam, hogy egy ilyen hétköznapi sérelem mennyire meg tudja határozni a párkapcsolati klímát, és azt, hogy hogyan érezzük magunkat a párkapcsolatunkban. Hogy milyen fontos a kommunikáció, az érzelmek közvetítése, az önmagunk és a társunk elfogadása, a probléma pontos megfogalmazása, a tapintat és a bizalom, valamint a kötődés minősége ahhoz, hogy egy ilyen hétköznapi eset ne okozzon krízist, és még ha bántó is, ne legyen ebből évekre szóló sérelem, hanem meg tudják beszélni a nézeteltérésüket. A nehézségekkel való megküzdésben vagy megküzdési képtelenségben benne van a legelső tapasztalat is, ahogyan a szüleink viszonyultak hozzánk, hiszen nem mindegy, hogy állandóan kritizáltak a kinézetünk vagy a teljesítményünk miatt, vagy éppen az erényeinket, értékeinket hangsúlyozták ki, és elfogadták a hiányosságainkat is. Ez az őstapasztalat azért fontos, mert ezeket a gyermekkori gondolkozási köröket, forgatókönyveket ismételjük a felnőttkori párkapcsolatunkban is. 

Sérülékenyek vagyunk, a felnőttkori kapcsolatainkban és a szexualitásban egyaránt. Ez nagymértékben összefüggésben áll azzal, hogyan épült fel az önbizalmunk, tudjuk-e értékelni önmagunkat, tudjuk-e vállalni azt, akik vagyunk, és hogy mennyire vagyunk rezisztensek a külvilág véleményével kapcsolatban, hogyan választunk társat, és milyen lesz a szexuális személyiségünk. Meghatároz minket, hogyan szemléljük a világot, újdonságkereső vagy kudarckerülő személyiség vált-e belőlünk az évek során.

Természetesen azt nem tudom garantálni, hogy életünk végéig együtt maradunk a párunkkal, de azt igen, hogy ha a könyvben leírt szempontok figyelembevételével építjük fel a kapcsolatunkat, akkor azt fogjuk érezni, hogy mindent megtettünk annak érdekében, hogy a lehető legtöbbet és legjobbat hozzuk ki belőle. Így nagyobb biztonságban fogjuk magunkat érezni, és a sérülékenységünkkel együtt elfogadjuk önmagunkat, ami az egyik alapfeltétele a boldogság megélésének. Ahhoz, hogy egy párkapcsolatban boldogok lehessünk, és ne érezzük azt, hogy a társunk „ellopja” a boldogságunkat, szükségünk van arra, hogy képesek legyünk az önazonos életre, önmagunk elfogadására, és az is fontos, hogy a saját értékítéletünket ne a mások által megalkotott vélemények határozzák meg. Ez a gondolat egyszerűnek hangzik, de sokszor egy teljes élet szükséges ahhoz, hogy eljussunk egy olyan szintű boldogsághoz, amit nem cincál meg egy negatív vélemény, amiben az önazonosságunkat nem önzőségnek definiálják. Mert az önazonos élet nagy érték, és párkapcsolatban sokat segít, ha a társunk támogatja, sőt értékeli az önazonosságunkat.



Eszembe jut egy fiatalember, aki az élete során kétszer jött el hozzám terápiára. Az életünkben vannak normatív krízisek, amikor egy-egy olyan döccenő nehezíti meg az életünket, aminek a leküzdése növekedést idéz elő, ezáltal életszakaszváltás következik be. Terapeutaként nagyon érdekes látni, hogyan válik egy cseperedő fiatalemberből magabiztos, határozott, érzelmekkel és szeretettel teli családfő, aki valóban kézben tartja a családja dolgait, és szeretettel viszonyul a párjához és a kislányához is. Egyszóval, ez a fiatalember ma már elégedett családfőként éli az életét, büszke a feleségére, a kislányára és önmagára is. Fantasztikus érzés volt látni azt az elszántságot, hogy a két kezével szerette volna megteremteni életük első otthonát, és ehhez senkitől sem várt segítséget. A feleségével összefogva, szeretetben, elköteleződve, kemény munkával megteremtették azt, amiben a mai napig boldogan élnek a kislányukkal.

Felemelő látni azt a folyamatot, amiben a közös munkánknak köszönhetően egy bizonytalan fiatalember egy érett, magabiztos felnőtt férfivé vált. Ez a fejlődés természetesen mindenre kihat: megjelenik a családhoz való viszonyában, már remekül tudja kezelni a szüleitől kapott megterhelő reakciókat, élére tud állni a kis családjának, és partnerként részt tud venni minden olyan dologban, ami a közös jövő megalkotását jelenti. A parentifikált gyermekkor után felnőttként megértette és feldolgozta a traumáit, és szülőként szert tett azokra a készségekre, amik garantálták, hogy nem fogja ugyanazokat a dinamikákat, traumákat és hiányokat átadni a kislányának. Megtanulta meghúzni a határait, és bűntudat nélkül élni az életét.

Ami terapeutaként nagyon megérintett, hogy ez a fiatalember megéli a boldogságát, az elégedettségét, hiszen kezdi magáról elhinni, hogy nincs lehetetlen, hogy sok mindent meg tud tenni, ha elhatározza, és beleteszi az energiát. Ha nekifog valaminek, nagy valószínűséggel nagyon komoly eredményei lesznek, mert már nincsenek benne gátló kétségek, nem blokkolják a családból hozott destruktív dinamikák és mintázatok, tud határokat húzni, és önrendelkező, felszabadult, megelégedett felnőtt módjára élni, aki tudja, hogy stabil alapjai vannak, amiket közösen épített fel a feleségével. Mivel a megszerzett tudás már beépült, és a közös munkánk is beérett, az álmai valóra váltak. Gratulálok neki, mert kitartóan dolgozott azért, hogy „kész”-nek érezhesse magát, és a legjobb mintát tudja átadni a gyermekének. 



Amikor a házunkat megtervezzük, végiggondoljuk, mik az igényeink, mi lenne számunkra a legjobb. A párkapcsolat építése is ehhez hasonló folyamat. Szükséges hozzá önismeret, kitartás, hit és képesség arra is, hogy önazonosan éljünk. Ehhez tisztában kell lennünk a törvényszerűségekkel, a lehetőségekkel és a saját határainkkal, működésünkkel, fontos tudni, hogy nekünk mi a legjobb. Mindezen kívül kell még egy nagy adag jogosultságérzés, hogy érvényesíteni is tudjuk mindazt, amiről úgy érezzük, hogy a személyes jóllétünkhöz hozzájárul. Bármilyen egyszerűnek tűnik ez a gondolat, sokszor évekbe, évtizedekbe kerül, mire egy ember képes lesz arra, hogy megadja magának a jogosultságot az önazonos élethez. Ez a folyamat tudatosságot, nyitottságot, érettséget és alázatot igényel.

Azzal a reménnyel írom ezt a könyvet, hogy sokaknak tudok segíteni azzal, hogy végigvezetem őket a kapcsolat építésének folyamatán. Szeretnék jó néhány elavult tévhitet eloszlatni és tisztába tenni. Szeretném, ha az olvasóim megértenék, amit korábban elrontottak, mert nem rendelkeztek róla megfelelő ismeretekkel. Szeretném, ha tudnák, hogy soha nem késő változtatni, mindig érdemes energiát fektetni abba, hogy a saját életünkből a legjobb minőséget hozzuk ki. Minden önazonos pillanat megéri a befektetett energiát, hiszen ettől lesz tartalmas, önazonos az életünk, mi pedig ettől leszünk hiteles emberek, akik jó példát mutatnak a gyermekeiknek azzal, hogy nem mondunk le önmagunkról, tudunk küzdeni, változtatni és be tudjuk ismerni a hibáinkat, egyszóval, tudunk felelősséget vállalni. 

Álljunk rajthoz, és indulhatunk a változás útján!

